Բանակի համալրմանն ուղղված մեր իշխանավորների ջանքերը, անշուշտ, ողջունելի կլինեին, եթե այդ նույն անձանց որդիներն ու հարազատները եւս գնային բանակ։ Պատասխանը, թե մեր զավակներն էլ են ծառայում, առնվազն համոզիչ չէ, քանզի, եթե նման դեպքեր ունենայինք, պետական քարոզչամեքենան հիմա առավոտից իրիկուն կզբաղվեր դրանք ներկայացնելով։ Բայց բանակի համալրմանն ուղղված ջանքերն այլ բացահայտումների ու խոստովանությունների էլ մղեցին իշխանավորներին։ Օրինակ՝ այն, որ մեզանում իրական գիտություն եւ գիտնականներ չկան։ Խորհրդարանում «Հանուն գիտության զարգացման» նախաձեռնության անդամների հետ հանդիպման ժամանակ կրթության եւ գիտության նախարար Լեւոն Մկրտչյանը, կատարելով իր վաղեմի խոստումը, ներկայացրել է տխուր վիճակագրություն, թե 2007-2016թթ․ պաշտպանած դոկտորներից եւ թեկնածուներից քանիսն են մնացել գիտության մեջ։